କରୋନା ଦାଉରୁ ବର୍ତିବା ପାଇଁ ମାସ୍କ ପିନ୍ଧିବା ବାଧ୍ୟତାମୂଳକ କରାଯାଇଛି। କରୋନା ଦାଉ ଯେତେ ବଢ଼ୁଛି, ମାସ୍କର ଚାହିଦା ସେତେ ବଢ଼ି ଚାଲିଛି। ଚାହିଦାକୁ ଦୃଷ୍ଟିରେ ରଖି ବଜାରକୁ ନୂଆ ନୂଆ ଡିଜାଇନ୍ର ମାସ୍କ ଆସିଛି। ତେବେ ପୁନେର ଜଣେ ବ୍ୟବସାୟୀ ଏକ ସୁନାର ମାସ୍କ ପିନ୍ଧି ଚର୍ଚ୍ଚାକୁ ଆସିଛନ୍ତି। ଏହି ଗୋଲଡେନ୍ ମାସ୍କ ପିନ୍ଧୁଥିବା ବ୍ୟକ୍ତିଙ୍କ ନାମ ହେଉଛି ଶଙ୍କର କୁରାଡ଼େ। ପୁନେର ପିମ୍ପ୍ରି-ଚିଞ୍ଚୱାର୍ଡ ସହରର ବାସିନ୍ଦା ଶଙ୍କର ଏହି ସୁନା ମାସ୍କ ତିଆରି କରିବା ପାଇଁ ୨ଲକ୍ଷ ୯୦ ହଜାର ଟଙ୍କା ଖର୍ଚ୍ଚ କରିଛନ୍ତି।
ମିଡିଆରେ ସମ୍ପୃକ୍ତ ବ୍ୟକ୍ତିଙ୍କ ଏହି ସୁନା ମାସ୍କ ପିନ୍ଧା ଚେହେରା ଭାଇରାଲ୍ ହେବାରେ ଲାଗିଛି। ନିଃଶ୍ବାସ ପ୍ରଶ୍ବାସ ପାଇଁ ଏଥିରେ କିଛି ଛିଦ୍ର ରହିଛି। ଫଳରେ ଏହା ପିନ୍ଧିବା ପାଇଁ ଯେତିକି ଆରାମଦାୟକ ହେଉଛି, ବ୍ୟବହାର ପାଇଁ ସେତିକି ସୁବିଧା ହେଉଛି ବୋଲି ଶଙ୍କର ସ୍ବୀକାର କରିଛନ୍ତି। ମାତ୍ର ଏହା ଯେ କରୋନା ଭାଇରସ କବଳରୁ ତାଙ୍କୁ ବଞ୍ଚେଇପାରିବ ସେ ବାବଦରେ ସେ ନିଶ୍ଚିତ ନୁହଁନ୍ତି।
ମାସ୍କର ପତଳା ସୁନା ପ୍ଲେଟ୍କୁ ବାନ୍ଧି ରଖିବା ପାଇଁ ଗୋଲ୍ଡେନ ଥ୍ରେଡ୍ ରହିଛି। ଆଶ୍ଚର୍ଯ୍ୟର କଥା ହେଉଛି, ଏହି ମାସ୍କର ଦାମ ୧ଲକ୍ଷ ୭୫ ହଜାର ସାଧାରଣ ଡିସପୋଜେବୁଲ୍ ମାସ୍କର ଦର ସହ ସମାନ। ସେହିଭଳି ବଜାରରେ ଉପଲବ୍ଧ ୭ଶହ ପିପିଇର ଦରଠୁ ଶଙ୍କର ପିନ୍ଧୁଥିବା ସୁନା ମାସ୍କର ଦର ଅଧିକ। ଏହା ପୂର୍ବରୁ ସୁନାର ସଉକ ଦେଖିବାକୁ ମିଳିଥିଲା ମହାରାଷ୍ଟ୍ର ନାସିକର ପଙ୍କଜ ପାରଖଙ୍କ କ୍ଷେତ୍ରରେ। ତାଙ୍କର ଏକ ୪.୧୦ କେ.ଜି ଓଜନର ସୁନା ସାର୍ଟ ରହିଥିବା ବେଳେ ତା'ର ଦାମ ୧କୋଟି ୩୦ ଲକ୍ଷ ଟଙ୍କା। ଏହା ପିନ୍ଧି ସେ ଗିନିଜ୍ ୱାର୍ଲଡ ରେକର୍ଡରେ ସ୍ଥାନିତ ହୋଇଛନ୍ତି।
